Diferents ajuntaments de la Franja de Ponent han aprovat als respectius plens municipals declarar que el català és la llengua d'ús predominant en aquestes localitats. El darrer en fer-ho va ser aquest dijous l'Ajuntament de Mequinensa (Baix Cinca), el qual se suma d'aquesta manera a altres vuit consistoris franjolins que ja han comunicat al govern d'Aragó que el català és la llengua d'ús majoritari en aquestes poblacions. Es tracta d'una mesura prevista en la Llei de Llengües d'Aragó, que insta els ajuntaments a traslladar aquesta informació al govern aragonès per tal que aquest la tingui en compte per a l'elaboració del mapa lingüístic de la comunitat, de la mateixa manera que ho hauran de fer els consistoris de les localitats on es parla aragonès. L'alcaldessa de Mequinensa, Magda Godia, ha remarcat que "només es tracta de normalitzar una situació per dir que nosaltres parlem català", amb l'objectiu que el govern pugui elaborar el mapa lingüístic amb les diferents llengües que es parlen històricament a Aragó. El Ple de l'Ajuntament de Mequinensa, on el PSOE compta amb majoria absoluta, va aprovar aquest dijous declarar el català com a llengua d'ús predominant al municipi. Es tracta d'una mesura prevista en la Llei de Llengües d'Aragó que ha de servir al govern aragonès per elaborar el mapa lingüístic de la comunitat, que inclogui els territoris on es parla català i aragonès, segons ha remarcat l'alcaldessa de Mequinensa. Magda Godia ha deixat clar que no es tracta de cap mesura "reivindicativa" sinó per "normalitzar una situació", després que l'actual govern d'Aragó eliminés la denominació de Lapao i Lapapyp per a les llengües catalana i aragonesa que es parlen històricament en algunes zones de la comunitat. En aquest sentit, Godia ha explicat que "no hi ha un límit de temps" perquè els ajuntaments comuniquin la seva realitat lingüística a l'executiu aragonès. A més de Mequinensa, altres vuit localitats de la Franja de Ponent han comunicat al govern d'Aragó que el català és la llengua predominant en els respectius pobles. És el cas de Tamarit de Llitera, Albelda, Vencilló, Montanui, Tolva, Bonansa, Areny de Noguera i Sopeira. A partir d'ara altres localitats franjolines també hauran de fer el mateix per dir que el català és la llengua que majoritàriament es parla a les respectives poblacions, de la mateixa manera que l'aragonès en altres territoris de la comunitat.   Cal recordar que la població del Baix Cinca ja va ser l'escenari l'any 1984 de l'anomenada Declaració de Mequinensa que van signar una vintena d'alcaldes de pobles catalanoparlants de la Franja de Ponent per reclamar el reconeixement de la realitat lingüística d'aquest territori en l'Estatut d'Autonomia d'Aragó, l'ensenyament del català a l'escola, així com una llei de normalització lingüística de les llengües d'Aragó. Arran d'aquella declaració es va aconseguir portar el català com a assignatura a les escoles de la Franja el curs 1985-1986.  Així mateix, el juny del 2013 una trentena d'alcaldes de la Franja van subscriure un altre manifest, que s'ha conegut com a 'Nova Declaració de Mequinensa', en aquell cas per exigir la derogació de la Llei de Llengües d'Aragó, aprovada pel govern del PP –amb el suport del PAR- i que passava a anomenar llengua aragonesa pròpia de l'àrea oriental (Lapao) al català parlat a la Franja de Ponent. El document també reclamava la continuïtat de l'ensenyament del català al territori. Al gener d'aquest any, el govern del PSOE –amb els vots favorables també de Podemos, CHA i IU- va acordar deixar sense efecte les denominacions de Lapao i Lapapyp, retornant així els noms de català i aragonès, respectivament, a les llengües minoritàries que es parlen a Aragó.

Summary: Ajuntaments de la Franja de Ponent declaren que el català és la llengua d'ús predominant als respectius municipis


La Unió Europea està preparant noves sancions contra Rússia per l'enverinament de l'opositor Aleksei Navalni. Els ministres d'exteriors de la UE discutiran en una reunió dilluns la proposta de França i Alemanya per imposar sancions a un grup de persones vinculades amb l'atac. Fonts diplomàtiques europees asseguren que no dona temps d'adoptar una decisió ferma dilluns, però esperen que els ministres arribin a un "acord polític" per impulsar represàlies contra "l'ús il·legal d'armes químiques" per motius "polítics". Tanmateix, les mateixes fonts no han revelat qui podria estar en aquesta llista de sancions. L'opositor rus Aleksei Navalni va ser enverinat amb l'agent nerviós Novichok, segons el govern alemany. Navalni va ser traslladat a Berlín després de caure malalt durant un viatge a Sibèria, a Rússia. A principis de setembre va sortir del coma i recentment ha pogut sortir de l'hospital després d'un mes ingressat per l'enverinament.

Summary: La UE prepara noves sancions contra Rússia per l'enverinament de l'opositor Aleksei Navalni


Ahir dimarts van començar les obres d'instal·lació de pantalles acústiques al pont de la C-234 a Gavà (Baix Llobregat) per reduir el soroll del trànsit al barri d'Ausiàs March. L'actuació, a càrrec de la Generalitat i amb un cost de 150.000 euros, consisteix en la construcció de 223 metres de pantalla sonoreductora de formigó i metacrilat d'una alçada de metre i mig. L'inici de les obres dóna resposta a una demanda que els veïns de la zona reclamen des del 2005. La segona tinenta d’alcalde i presidenta de l’Àmbit de Ciutat i Territori, Rosa Maria Fernández, ha explicat que "amb la col.locació de la peça de formigó i la làmina de metacrilat es produirà una reducció de l’impacte de soroll dels vehicles respecte als tres edificis més propers i això permetrà complir amb la normativa de carreteres". Es preveu que les obres finalitzin la setmana vinent i que la Generalitat realitzi un estudi al setembre per comprovar l'efectivitat de les pantalles. Les obres no obligaran a tallar el trànsit. Aquest setmana es donarà pas alternatiu als vehicles i la setmana vinent, quan es col·locaran les làmines de metacrilat, la circulació es normalitzarà totalment.

Summary: Comencen les obres d'instal·lació de pantalles acústiques al pont de la C-234 a Gavà


El Govern ha aprovat el Pla d'Acció enfront del virus d'immunodeficiència humana (VIH) i altres infeccions de transmissió sexual 2016-2020. El planejament, consensuat en el si de la Comissió Interdepartamental de la Sida a Catalunya (CISC), busca implantar les mesures necessàries per reduir la incidència de la infecció pel sida i altres infeccions de transmissió sexual. Concretament, les actuacions aniran destinades a millorar el monitoratge, reduir la incidència i el retard en el diagnòstic, millorar l'atenció integral i fomentant la inclusió social. La situació epidemiològica a Catalunya, en línia amb la registrada a la resta d'Europa, mostra una tendència a l'increment d'aquestes infeccions. El nou Pla presenta dos elements nous importants respecte a l’anterior. En aquest sentit, incorpora accions per fer front també a altres infeccions de transmissió sexual -el motiu és l’augment dels casos i la seva interrelació amb el VIH- i dona més rellevància a la perspectiva qualitativa de l’avaluació, fet que permet apropar-se a la realitat amb més profunditat. El Pla, sostenible, dinàmic i viable des del consens, també n’inclou un d’específic per a la prevenció del VIH i altres infeccions de transmissió sexual entre els homes que tenen relacions sexuals amb altres homes, el qual preveu intervencions que van des de la vigilància epidemiològica fins a l’atenció sanitària i social, passant per la prevenció i el diagnòstic precoç dirigides a aquest col·lectiu, clau per la seva especial afectació. El Pla d'Acció enfront del VIH, que ha de ser el marc d’acció de les polítiques que en aquest àmbit es despleguin a Catalunya, està elaborat amb una metodologia participativa que dona veu a les institucions, a la comunitat científica, al món local i al tercer sector.  En el Pla hi ha participat prop de 50 organismes i entitats i preveu 16 objectius generals, 42 d'específics i 146 actuacions fixades en quatre eixos. Aquests són el de millorar el monitoratge i l’avaluació establint innovacions en la recerca; reduir la incidència i el retard del diagnòstic del VIH i altres infeccions de transmissió sexual; millorar l’atenció integral i la qualitat de vida de les persones que viuen amb aquestes infeccions, i promoure una resposta social constructiva fomentant la inclusió social i fent front a l’estigma, tot mantenint els principis d’equitat, respecte a la diversitat i la no discriminació.

Summary: El Govern aprova el Pla d'Acció 2016-2020 enfront del VIH i altres infeccions de transmissió sexual


Catalunya ha sumat 1.166 nous casos de covid-19 confirmats per PCR aquest diumenge, elevant la xifra total als 115.464, segons l'últim balanç del Departament de Salut. Es tracta de 176 positius menys que ahir (1.342). La xifra de casos amb totes les proves és de 138.345 (1.214 més en les últimes hores). Des de l'inici de la pandèmia, han mort 13.093 persones, 24 més que en el darrer balanç. D'aquests finats, 10 han estat a la ciutat de Barcelona i 6 a la regió metropolitana nord. Els ingressats als hospitals pugen en 22 persones i són ara 690. D'aquests, 123 estan a l'UCI, idèntica xifra que fa 24 hores. El risc de rebrot disminueix prop de sis punts (180,88), mentre que la velocitat de propagació (Rt) baixa de la barrera de l'1, amb 0,98.

Summary: Catalunya suma 1.166 nous casos confirmats per PCR i 24 morts, amb baixada de risc de rebrot i velocitat de contagi


Els estudiants han tornat a convocar vaga per a aquest dijous 24 de novembre arreu de l’Estat contra les revàlides de la Lomce. Els convocants recorden que ja n’hi va haver el 26 d’octubre i subratllen que des d’aleshores no hi ha hagut canvis que permetin pensar que s’eliminaran. “L’única manera que no s’apliquin les revàlides és la seva derogació immediata, amb un nou decret que les anul·li”, opinen els convocants de la manifestació. El 26 d’octubre prop de 9.000 estudiants de secundària es van manifestar pel centre de Barcelona. La vaga va ser secundada pel 41% dels alumnes d'institut, segons el Departament d'Ensenyament, i pel 85%, segons els sindicats. Com en aquella, la convocatòria de demà tampoc està secundada pel Sindicat d’Estudiants dels Països Catalans (SEPC), majoritari a secundària.

Summary: Els estudiants tornen a convocar vaga aquest dijous contra les revàlides de la Lomce


El president d'ERC, Oriol Junqueras, ha rebutjat en un tuit aquest dimecres al matí els aldarulls que hi ha hagut a Barcelona, Tarragona, Lleida, Girona i Sabadell aquesta passada nit. "Cap violència no ens representa", ha piulat Junqueras. Alhora, ha mostrat tot el seu suport "a les mobilitzacions i a les marxes massives i pacífiques" que s'han organitzat com a resposta a la sentència de Tribunal Suprem, entre les quals les Marxes per la Llibertat que a primera hora han sortit de diferents punts de Catalunya.

Summary: Junqueras: "Cap violència no ens representa"


Els líders de la Unió Europea s'han quedat a les portes de tancar un acord unànime per assolir la neutralitat climàtica el 2050. L'oposició de Polònia, que havia arribat a demanar posposar aquest objectiu al 2070, segons fonts diplomàtiques, ha impedit un acord real entre els líders de la Unió Europea. Els polonesos "necessiten més temps" perquè ara mateix no són "capaços de comprometre's" a "implementar" aquest objectiu, segons ha explicat el president del Consell Europeu, Charles Michel. Amb la manca d'unanimitat, l'objectiu de neutralitat climàtica el 2050 es queda més en un acord de principis que en acord real. El debat es reprendrà el juny del 2020. El bloqueig a l'objectiu de la neutralitat climàtica el 2050 arriba només un dia després que la Comissió Europea hagi fet públic el seu full de ruta verd, amb l'objectiu de la neutralitat climàtica el 2050 com a proposta més ambiciosa. Malgrat que tant Michel com la presidenta de la Comissió Europea, Ursula Von der Leyen, han insistit en què es tracta d'un acord, l'objectiu d'emetre zero emissions el 2050 no ha assolit la unanimitat necessària. Les conclusions de la reunió subratllen que el Consell "se suma" a l'objectiu de la neutralitat climàtica, però indiquen que "en aquest moment" Polònia no es pot "comprometre a implementar" aquest objectiu. Després de nou hores de negociació, l'oposició de Polònia ha impedit, en plena setmana del clima, que els líders europeus puguin treure pit per posicionar el bloc com el primer amb l'objectiu de ser neutre en emissions el 2050. A l'inici de la reunió, però, eren tres els països que s'oposaven a aquest objectiu. Polònia, Hongria i la República Txeca –molt depenents del carbó- no el veien amb bons ulls per l'elevat cost que els suposaria la transició ecològica.  Els tres demanaven més diners per fer front a aquesta transició i l'acceptació de l'energia nuclear com a via també acceptada per fer-la. Amb les negociacions pel pressupost de la Unió Europea en marxa, també han demanat vincular ambdues converses per aconseguir més diners.  Finalment, la República Txeca i Hongria han acceptat l'objectiu d'emissions zero per al 2050 després que s'hagi acceptat l'energia nuclear com a via acceptada per a la transició. En aquesta qüestió, trobaven també el suport de França.

Summary: Els líders de la UE es queden a les portes d'acordar la neutralitat climàtica per al 2050 per l'oposició de Polònia


Recorda que el PP ha defensat anteriorment aquesta opció ACN Madrid.-El president de Galícia, Alberto Núñez Feijóo, ha posat en dubte aquest dimarts l’estratègia de pactes del líder del PP, Pablo Casado, i s’ha mostrat partidari –tal com ha defensat històricament el PP- que governin les institucions les llistes més votades. Sense citar els acords que Casado pretén establir a Madrid, Aragó, Castella Lleó i Múrcia per governar malgrat haver perdut les eleccions, Feijóo ha assegurat que “el que no pot passar és que el partit que guanyi es converteixi en el perdedor, i els que perdin en el govern”. Per aquest motiu ha insistit en una reforma de la llei electoral per donar “un plus” al partit que guanya les eleccions. Ha posat com a exemple el sistema electoral a Portugal, on “tots els portuguesos quan van a dormir saben qui és el seu alcalde, que de manera automàtica és qui encapçala la llista més votada”.  Feijóo també ha advertit que no és partidari que Vox entri als governs del PP. En una entrevista a Onda Cero ha qualificat de “tómbola” la negociació dels pactes i ha demanat “responsabilitat” i maduresa. Ho ha fet el dia que el PP inicia la ronda de contactes per separat amb Ciutadans –on aquest dimarts negociarà sobre Aragó- i amb Vox, amb qui es trobarà al Congrés dels Diputats.  El vicesecretari d’Organització del PP, Javier Maroto, li ha respost minuts després des de TVE. Maroto ha recordat que el PP va proposar aquesta formula, però en no prosperar ha de jugar en els mateixos termes en què ho fan els altres. “El que el PP no pot fer és només governar si guanya les eleccions i cedir els governs quan altres partits pacten”, ha afirmat.

Summary: Feijóo posa en dubte l’estratègia de pactes de Casado i aposta perquè governi la llista més votada


El candidat a la presidència de Foment del Treball, vicepresident de Conservas Dani i exdiputat de CiU, Josep Sánchez Llibre, ha defensat que vol "liderar el retorn de les empreses" a Catalunya des de la presidència de la patronal catalana. Sánchez Llibre ha presentat aquest dijous al matí la candidatura a les eleccions del 5 de novembre en un esmorzar organitzat per Nueva Economía Fórum a Barcelona i ha assegurat que, si és escollit, Foment del Treball treballarà "de forma proactiva" en la creació "d'espais de diàleg" i en la construcció d'un "clima polític sense tensions" que doni "tranquil·litat jurídica al món empresarial". Segons Sánchez Llibre, "l'única cosa" que han de fer perquè les empreses tornin és "generar confiança" i garantir que "no passaran per aquells moments d'angoixa" que les companyies van passar l'any passat després de l'1-O.  Això és justament el que vol plantejar al president de la Generalitat, Quim Torra, ha dit Sánchez Llibre. El candidat a la presidència de Foment, i actualment vocal de la Junta Directiva, ha assegurat que el primer que farà com a president de la patronal de les grans empreses serà demanar una reunió amb Torra. El candidat ha explicat que voldria plantejar-li que cal "estabilitat" i "confiança" perquè Catalunya "torni a ser la màquina de tren que fa anar davant l'economia espanyola". "Volem propiciar el retorn de les empreses" acompanyats "del màxim d'organitzacions socials de la societat civil i del Govern", ha remarcat Sánchez Llibre. L'exdiputat de CiU ha confiat la "conjuntura política canviarà a millor" i ha assegurat que les empreses catalanes estan millor ara que fa un any. Sánchez Llibre és, per ara, l'únic candidat a presidir Foment del Foment ja que no s'ha presentat cap candidatura alternativa -el període de presentació encara està obert fins el 29 d'octubre-. El candidat s'ha compromès a defensar els interessos empresarials sense fer plantejaments polítics. En aquest sentit, Sánchez Llibre ha rebutjat valorar la proposta territorial plantejada la primavera passada pel Cercle d'Economia.  Sánchez Llibre ha assegurat que vol tendir ponts amb les altres patronals, concretament amb PIMEC i també amb la vallesana Cecot que va ser expulsada temporalment de Foment del Treball. El candidat ha dit que tindria sentit que la patronal presidida per Antoni Abad es reintegri a la principal organització empresarial de Catalunya per resoldre una "situació anòmala".  "Volem ser una patronal propera i de proximitat al teixit empresarial i industrial", ha assegurat Sánchez Llibre. A banda de Torra i els presidents d'altres patronals, Sánchez Llibre ha afirmat que el primer que farà també serà reunir-se amb el president del Parlament, Roger Torrent, i els secretaris generals de CCOO i UGT a Catalunya. Sánchez Llibre ha explicat que vol "rejovenir", "renovar", "feminitzar" i "modernitzar" les estructures de la patronal així com "eixamplar" les bases. El candidat a la presidència de la principal patronal catalana ha estat presentat pel president de la CEOE, Joan Rosell. Entre els assistents a la presentació de la candidatura de Sánchez Llibre, el president sortint de Foment del Treball, Joaquim Gay de Montellà; el president de PIMEC, Josep González; la consellera d'Empresa, Àngels Chacón; els secretaris generals de CCOO i UGT a Catalunya, Javier Pacheco i Camil Ros; l'exlíder d'Unió Democràtica, Josep Antoni Duran i Lleida, i la delegada del govern espanyol a Catalunya, Teresa Cunillera.

Summary: Sánchez Llibre assegura que vol "liderar el retorn de les empreses" a Catalunya des de Foment del Treball


L'Ajuntament de Beuda (Garrotxa) ha frenat que l'Exèrcit faci exercicis militars al seu terme municipal durant la setmana vinent. Segons els va comunicar la base de Sant Climent Sescebes, uns 70 soldats farien marxes per les zones de muntanya entre els dies 25 i 29, i pernoctarien a la zona esportiva del municipi. L'equip de govern va fer un ban informant-ne la població, però després que l'escrit hagi corregut per les xarxes socials, aquest divendres l'Ajuntament ha parlat amb els comandaments militars per fer-los saber que la vinent "no és la millor setmana" per dur a terme els exercicis. L'alcaldessa, Anna Vayreda, ha volgut desmarcar l'entrenament militar del procés, perquè l'Exèrcit ja ha vingut altres cops al poble, però assegura que han preferit "evitar" la presència de soldats. Aquesta setmana, la base militar de Sant Climent Sescebes va fer saber a l'Ajuntament de Beuda que diversos soldats del regiment Arapiles 62 farien exercicis al terme municipal. En total, serien uns 70 efectius militars, que s'entrenarien per zona muntanyosa (hi farien marxes, correrien o practicarien escalada, entre d'altres). Des de la base es va comunicar al consistori que els exercicis es farien entre els dies 25 i 29 de setembre. I també es va demanar a l'Ajuntament poder disposar d'un punt de llum i d'un altre d'aigua, perquè els soldats poguessin pernoctar al poble.  Segons ha explicat l'alcaldessa, la presència de l'Exèrcit al terme municipal és relativament habitual. "Solen venir unes 3 ó 4 vegades l'any", ha precisat Vayreda. El consistori va preveure que els soldats poguessin dormir a la zona esportiva, i va emetre un ban municipal explicant-ho a la població. "Vam pensar que quan els veïns veiessin militars, a causa de la situació actual, s'espantarien", ha precisat l'alcaldessa. Rebombori a les xarxes socials L'escrit informant de la presència de l'Exèrcit ha corregut per les xarxes socials i, segons admet l'alcaldessa, "hi ha alcaldes i pobles veïns que han pensat que el desplegament podria ser una entrada militar". Vayreda assegura, però, que no hi ha res més enllà de la realitat: "Els exercicis no tenen res a veure amb el procés, són entrenaments com els que l'Exèrcit ha fet en altres ocasions". Per evitar malentesos, però, i sobretot per "preservar la convivència", l'Ajuntament de Beuda ha decidit parlar amb els comandaments de la base militar de Sant Climent Sescebes. "L'equip de govern els ha exposat la situació, dient que la seva presència podria provocar malestar, i que la setmana vinent no era la més adequada per fer els exercicis", concreta l'alcaldessa. Anna Vayreda assegura que els militars han entès aquests motius i que, per aquest motiu, l'Exèrcit ha desistit de fer l'entrenament. "S'ha convingut que no venen", ha precisat l'alcaldessa. "De totes maneres, que quedi clar que no venien a fer res que no haguessin fet en d'altres ocasions", ha conclòs.

Summary: Beuda frena que l'Exèrcit faci exercicis militars amb uns 70 soldats al terme municipal "per preservar la convivència"


L'Ajuntament de Manresa ha acordat el tancament, a partir d'aquest dimarts, de l'aparcament de rotació als quatre pàrquings municipals, és a dir, Quatre Cantons, Puigmercadal i Centre Històric. En un comunicat, el consistori veu innecessari mantenir-los oberts pel confinament massiu de la població. A més recorda que les zones d'estacionament limitat -la zona blava i taronja-, són gratuïtes. En paral·lel el consistori informa que els mercats a l'aire lliure, podran mantenir-se en funcionament, però només les parades d'alimentació. És el cas dels mercats ambulants de la Font dels Capellans, la Font de les Oques, Mion i plaça Major.

Summary: Manresa tanca els pàrquings municipals


Les catorze famílies que viuen al bloc Salt han acusat la Generalitat d'haver-les "coaccionat" perquè signessin els lloguers i han reclamat que se'ls cedeixi tot l'edifici del carrer Doctor Castany per muntar-hi una cooperativa. Per mitjà de la seva portaveu, Marta Afuera, l'autoanomenada PAH Girona-Salt assegura que tot el procés per ensenyar-los els pisos on se les vol reubicar es va fer amb presses i que se les va pressionar perquè rubriquessin els contractes, "quan moltes de les persones no saben ni llegir". La plataforma s'oposa, a més, que a dues de les famílies no se'ls hagi donat cap habitatge i que se'n vulguin "acumular" tres més en un sol pis. A més, la PAH critica que no se'ls ofereixi un lloguer social sinó només una cessió d'ús per a un any prorrogable a dos. Per això, tot i que les famílies no prendran la decisió definitiva fins divendres, Afuera insisteix en què cal que els cedeixin tot el bloc, en mans de la Sareb, per permetre que les famílies continuïn unides. Avui s'acaba el termini fixat pel jutge perquè les famílies abandonin voluntàriament el bloc Salt. I la situació a l'edifici, ara per ara, s'enroca. L'autoanomenada PAH Girona-Salt ha carregat contra la Generalitat i l'Ajuntament i els acusat de no donar "solucions acceptables" a cap de les famílies que hi viuen.  Sobretot, la crítica de la plataforma s'ha centrat contra Habitatge. La seva portaveu, Marta Afuera, ha acusat el Govern d'haver "coaccionat" les famílies durant la reunió d'ahir al consistori, i de pressionar-les perquè signessin els contractes dels pisos on se'ls ofereix reubicar-les. "Parlem d'uns contractes que ni tan sols havien tingut temps de mirar-se ni de valorar, i de moltes persones que no saben ni llegir", ha assegurat.  La PAH sosté que tot el procés es va fer amb presses i que "en menys de dues hores, les treballadores socials van parlar amb les famílies, van anar a veure els pisos i les van asseure per intentar que signessin els contractes". Afuera ha dit que només una va cedir "per pressió i por" i ha criticat que, de les catorze, a dues d'elles se les hagi deixades "sense cap alternativa habitacional". A més, ha lamentat que la Generalitat n'hagi "acumulades" tres més en un sol pis (en total, quatre adults, quatre infants i un nadó que està a punt de néixer). Però la crítica va més enllà. Segons la PAH, els contractes que s'han ofert a les famílies no tenen "res a veure" amb un lloguer social i tampoc compleixen la llei que va aprovar el Parlament per combatre aquestes situacions d'emergència. "Allò que se'ls ha ofert és una cessió d'ús per un any prorrogable a dos; i això, en cas que l'administració consideri que s'ha de renovar", ha dit Afuera. I ha afegit: "Amb aquests tipus de contractes, la persona que els signa no té drets i el període de temps és inferior al d'un lloguer". Cedir tot l'edifici Marta Afuera ha explicat que, de moment, les famílies encara no han decidit si signaran els contractes. Ho faran saber a l'Ajuntament i a la Generalitat aquest divendres, durant una nova reunió que s'ha programat al llarg del matí.  De totes maneres, però, la portaveu de la PAH Girona-Salt ja ha avançat quina és la postura de la plataforma. "Allò més coherent i lògic seria que se'ns cedís tot el bloc Salt, per convertir-lo en una cooperativa i permetre que les famílies hi continuïn vivint", ha assegurat. Per a Afuera, a més, separar les famílies i repartir-les en diferents pisos només servirà perquè "se sentin encara més desemparades i la seva situació empitjori". Solució "difícil" El regidor d'Acció Social, Habitatge i Promoció de l'Ocupació de Salt, Ferran Burch, ha assegurat que ahir "no es va coaccionar" ningú perquè signés els contractes, però ha admès que hi va haver una certa precipitació. De totes maneres, també ha deixat clar que, després que les famílies ho demanessin, se'ls ha donat un marge perquè elles mateixes decideixin què volen fer.  Burch explica que tant Ajuntament com Govern han buscat la millor solució, i la més real, davant l'ordre de desallotjament que pesa damunt del bloc Salt. "Hem buscat alternatives perquè les famílies no es quedin al carrer i puguin regularitzar la seva situació", ha dit el regidor. "És evident que, davant un possible desallotjament, les administracions hem de buscar una alternativa".  Ferran Burch ha valorat la lluita de la plataforma i ha explicat que comparteixen l'objectiu que els bancs acabin cedint aquells pisos buits que tenen al municipi (només a Salt, es calcula que n'hi ha un miler). Ara bé, ja ha avançat que, ara per ara, aquesta solució "és molt difícil" d'aconseguir. I també ha dit que, en cas que la Sareb cedís el bloc Salt, qui l'hauria de gestionar és l'Ajuntament. "Allò que procurem és que, amb la cessió, les mínimes garanties siguin que el bloc es gestioni públicament i que les convocatòries per adjudicar els pisos siguin públiques, obertes a tothom i segueixin determinats criteris", ha dit.  Per últim, en referència al tipus de contractes, Ferran Burch ha explicat que això s'ha portat directament des de la Mesa d'emergència, que gestiona Habitatge de la Generalitat. "És veritat que potser els haurem de reformular, i més ara que tenim la nova llei", ha valorat. I ha conclòs: "Ara bé, mentre les famílies tinguin situacions vulnerables, no se les desnonarà dels habitatges", ha conclòs.

Summary: Les famílies del bloc Salt acusen la Generalitat de "coaccions" amb els lloguers i reclamen la cessió de l'edifici


Un motorista de 36 anys ha mort aquest diumenge al matí com a conseqüència d'una col·lisió contra la mitjana en el quilòmetre 208 de la carretera C-31, a l'alçada de Sant Martí a l'entrada de Barcelona, segons ha informat l'Ajuntament. El sinistre s'ha produït pels volts d'un quart de set i cap altre vehicle s'ha vist implicat en l'accident. La Guàrdia Urbana investiga les circumstàncies del sinistre de cara a realitzar l'atestat corresponent. L'Ajuntament de Barcelona ha activat el protocol d'assistència psicològica per als familiars a través del Servei d'Emergències i Urgències Socials.

Summary: Mor un motorista de 36 anys en xocar contra la mitjana de la C-31 a l'entrada de Barcelona


El Gremi d'Editors ha celebrat el “gran encert” de traslladar el Sant Jordi al 23 de juliol després que la pandèmia de la covid-19 impedís celebrar el dia del llibre i la rosa en la data tradicional. En declaracions a l'ACN, el president de l'entitat, Patrici Tixis, ha afirmat que a quarts de vuit del vespre la jornada anava “molt bé”, i ha destacat tant el transcurs de la jornada a Barcelona, on la jornada s'ha dispersat en les paradetes que una setantena de llibreries han muntat davant de les botigues, com a Girona, on sí s'ha pogut fer una concentració més tradicional a la plaça Independència. Dues fórmules que segons Tixis han funcionat i que demostren l'interès del públic català pels llibres i la lectura. En el cas de Barcelona, Tixis ha constatat que els lectors “han optat per anar a les llibreries de proximitat”, un fet que ha impedit tenir les fotografies tradicionals del passeig de Gràcia i la Rambla plenes de gom a gom, però que igualment ha destacat com a fet positiu. Amb tot, el president del Gremi d'Editors no ha volgut pronosticar resultats de vendes, malgrat recordar que l'entitat ja ha advertit que “no seria com el dia de Sant Jordi”. Tampoc ha volgut apostar per quin títol pot ser el més venut i ha explicat que per la informació que ha pogut recollir, les vendes estan essent molt repartides. En tot cas, Tixis ha explicat que el mes de juny, quan van reobrir les llibreries, hi va haver més vendes que el mateix mes de l'any anterior, i que la tendència s'ha mantingut a principis de juliol. La jornada d'aquest dijous està servint, ha afegit, per consolidar la línia ascendent, ara ja amb un públic que en molts casos té les vacances en ment. Per tot plegat ha afirmat que el sector ha aconseguit fer de la crisi “una oportunitat”.

Summary: El Gremi d'Editors celebra el “gran encert” del Sant Jordi d'estiu


La presidenta del grup municipal de C's a Barcelona, Carina Mejías, ha tornat a criticar el projecte de pròrroga pressupostària presentat pel govern d'Ada Colau perquè fa que l'Ajuntament "se sotmeti a la tutela gens recomanable de la Generalitat". Per a Ciutadans, "no és aconsellable comprometre 23 milions d'euros el 2017 i 6 milions el 2018” a la línia 10 del Metro, perquè el Govern no presenta un calendari de devolució de les partides avançades per l'Ajuntament. Per aquest 2016 ja s'inclouen 15 milions per impulsar la creació de les principals estacions a la Zona Franca. “Amb la modificació pressupostària, ERC utilitza la feblesa d’Ada Colau per beneficiar la Generalitat”, ha sentenciat. En roda de premsa, la líder de C's a Barcelona ha demanat a l'alcaldessa que "l'afer Garganté no condicioni els comptes públics". Ho ha fet tenint en compte que BComú necessita almenys un vot de la CUP per aprovar la modificació pressupostària i que el proper divendres els grups es reuniran en una comissió extraordinària per abordar les presumptes coaccions del regidor Josep Garganté a un metge.  Mejías ha anunciat que en aquesta comissió, C’s sol·licitarà que el codi ètic de l'Ajuntament prevegi demanar "responsabilitats polítiques" als càrrecs electes que es vegin implicats en presumptes delictes per "garantir el respecte i la dignitat de l'Ajuntament". "Un grup que parla tant de defensar la sanitat pública i perseguir la violència hauria de demanar l'acta al seu regidor per la seva actitud impròpia”, ha opinat.

Summary: C's critica que Colau "se sotmeti a la tutela gens recomanable de la Generalitat" amb la modificació pressupostària


El president espanyol, Mariano Rajoy, ha assegurat aquest dijous que la cancellera alemanya Angela Merkel i la resta de líders europeus de la cimera de Brussel·les li han “donat molts ànims” després de l’agressió que va patir a Pontevedra. En declaracions a la premsa després de la primera jornada de la cimera, Rajoy ha dit que els 28 “senten molt el que va passar, com és normal en una situació com aquesta”. El líder del PP ha assegurat que els seus homòlegs europeus li han “desitjat sort” i li han preguntat per les enquestes. “És una cortesia lògica”, ha dit el president espanyol.  Mariano Rajoy ha mantingut una conversa durant la cimera amb la cancellera alemanya, Angela Merkel, que fins i tot li ha acariciat la cara, allà on va rebre el cop de puny d’un jove de 17 anys a Pontevedra. “Ha estat molt bé, ella i tota la resta m’han donat molts ànims”, ha assegurat Rajoy. “Senten molt el que va passar, en fi, és el normal en una situació com aquesta”, ha dit el candidat del PP a les espanyoles.  Sobre les eleccions, Rajoy ha explicat que els seus col·legues europeus li han “desitjat sort, uns i altres”. “Però vaja, és una cortesia lògica”, ha dit el president espanyol, que ha respost que sí que ha parlat amb els seus socis de les enquestes, però que no els ha especificat quines serien les seves preferències de pacte en cas que no hi hagi una majoria clara.  Rajoy ha defensat que “l’estabilitat política és molt important” i que “té conseqüències econòmiques”. “Espanya no ha de tirar per la borda l’esforç que han fet tots els espanyols, i per això cal estabilitat i seguir amb les reformes”, ha dit el líder del PP, que s’ha mostrat partidari d’aconseguir un govern “amb majoria” que pugui acabar una legislatura de quatre anys.

Summary: Rajoy diu que Merkel i la resta de líders europeus li han “donat molts ànims” després de l’agressió


'Revolution Fest' és el festival solidari que acaba de néixer de la mà del programa d'entreteniment de Ràdio Igualada 'La revolució dels pollastres'. Durant els propers 14 i 15 d'abril, a través dels seus comptes d'Instagram, una dotzena de grups oferiran concerts de mitja hora en homenatge a la població de la Conca d'Òdena que pateix o ha patit per la crisi del coronavirus. Entre els grups i cantants que s'hi podran escoltar hi ha Seguirem, un grup tribut a Obrint Pas, el músic igualadí Roger Argemí, el dj Lo Puto Cat o la cantautora i pianista Laura Varges. A més, també hi ha programats Idea, Setrill o Jordi Sarabia, entre d'altres.

Summary: Neix un festival de música solidari dedicat a la població de la Conca d'Òdena


L'home a qui dissabte un o diversos individus van intentar cremar la bandera espanyola que penjava del seu balcó a Balsareny (Bages) no ha denunciat els fets als Mossos d'Esquadra, segons ha pogut saber l'ACN. El grup de gent gran del Centre Excursionista de Vilafranca del Penedès l'ha identificat com la persona que el 22 de novembre va increpar-los per fer-se una foto amb una estelada al cim del Collbaix. Uns fets que l'entitat va gravar en vídeo i que ha penjat a les xarxes socials per denunciar-los. Un dels membres d'aquest centre ha confirmat a NacióManresa que han reconegut l'home per les fotografies que té penjades al Facebook i que la setmana ja van denunciar els fets a la comissaria de Vilafranca del Penedès per ampliar la denúncia inicial amb les dades d'identificació de l'autor. L'intent de cremar la bandera espanyola que penjava d'un balcó a Balsareny va passar a tres quarts de tres de la matinada de dissabte i va acabar amb un petit incendi al portal del bloc de pisos on hi ha l'habitatge. Aquesta incidència ha centrat l'atenció de diversos mitjans perquè el president espanyol, Mariano Rajoy, va mostrar el seu suport a la família de l'immoble. Arran d'aquests fets, la policia catalana ha obert una investigació per esclarir els fets i trobar l'autor de l'incendi.

Summary: L'home a qui van intentar cremar una bandera espanyola a Balsareny no ho denuncia als Mossos


L'Ajuntament de Lleida posarà en marxa dilluns vinent el seu pla de desconfinament, sempre que es confirmi que Lleida passa a la fase 1, tal com ha demanat el Govern a l'Estat. Aquest pla, preveu la recuperació progressiva del funcionament de serveis que havien quedat paralitzats o limitats per l'aplicació de l'estat d'alarma per l'emergència sanitària. Així, està previst que l'Oficina Municipal d'Atenció Ciutadana (OMAC) i l'Oficina de Gestió i Atenció Tributària (OGAT) reobrin dijous, amb la meitat del personal i amb cita prèvia, ja que se segueix prioritzant l'atenció telemàtica. L'àrea de Drets Socials, que es trobava en serveis mínims, tornarà a atendre tothom a partir de dilluns, prioritzant també la cita prèvia. Pel que fa a l'atenció directa a la ciutadania, la Paeria preveu la reobertura l'OMAC) i l'OGAT a partir de dijous 21 de maig. Serà amb la meitat del personal i amb cita prèvia, ja que es continuarà prioritzant en la mesura del possible l'atenció telemàtica, però es vol facilitar que ningú quedi desatès, davant la necessitat de completar tràmits importants, com els del padró o d'ajornaments de taxes i impostos. A partir de dilluns 18, obrirà també l'atenció al públic dels serveis administratius de les EMD de Sucs i Raimat, que funcionarà dos dies per setmana. L'àrea de Drets Socials, que fins ara funcionava només en serveis mínims amb els serveis d'Inclusió i d'Emergència Social, passarà a funcionar a partir de dilluns 18 amb tots els serveis, prioritzant però la cita prèvia. Els centres cívics estan oberts només pel funcionament dels Serveis Socials, tot i que també es permetrà obrir els bars vinculats, en les mateixes condicions que els de la resta de la ciutat. A més, l'Oficina Municipal d'Escolarització obrirà dilluns 18 per la preinscripció escolar i el Conservatori farà el mateix dimarts 19. Segueixen vigents els serveis mínims d'altres departaments, com ara els de Guàrdia Urbana i cementiri -aquests que ja funcionaven al complet- informàtica, canera, arquitectes i mercats i s'amplien els de brigades, inspectors de l'espai públic i serveis jurídics (només per a recollida de citacions judicials). Pla de desconfinament L'Ajuntament de Lleida ha donat a conèixer aquest divendres al seu personal el pla genèric de desconfinament de la Paeria i els específics per regidories, que tenen com a objectiu principal assegurar una tornada a l'activitat habitual vetllant per la protecció de la salut del personal municipal. Per fer-ho, fixen la implantació de mesures que permetin reduir el risc d'exposició i contagi de la malaltia i recomanen als treballadors propis i subcontractats el compliment de les recomanacions de les autoritats sanitàries. Així, es prioritzarà el teletreball en tots els casos que sigui possible i si és necessari es redistribuiran tasques o es treballarà per torns. Els empleats considerats vulnerables i els que tinguin el seu centre de treball en equipaments tancats faran teletreball i, si no és possible, romandran al seu domicili a disposició de la Paeria, que els hi podrà encarregar tasques concretes que puguin fer des de casa. El pla també contempla que les persones que acreditin deures de cura tindran dret a accedir a l'adaptació de la seva jornada. El document també incorpora recomanacions pel personal, com no acudir al lloc de treball en cas de tenir qualsevol simptomatologia que pugui estar associada a la covid-19 o en cas d'haver estat en contacte estret amb persones que en tinguin. També s'aconsella prendre precaucions en el desplaçament a la feina, prioritzant els mitjans de transport individual sempre que sigui possible i respectant les distàncies mínimes, i intensificar la neteja, la ventilació i les mesures d'higiene durant la jornada laboral. En tot cas, l'entrada en vigor dels plans de desescalada queda supeditada a l'aprovació que la regió sanitària de Lleida passi a la fase 1.

Summary: La Paeria posa en marxa la setmana vinent el pla de desconfinament, amb l'entrada de Lleida en fase 1


El conductor d'un turisme ha mort la matinada d'aquest diumenge a Puigverd de Lleida (Segrià) després que el vehicle hagi sortit de la via, la LV-7022, i hagi caigut al canal d'Urgell. Segons ha informat el Servei Català del Trànsit, els Mossos d'Esquadra van rebre l'avís a dos quarts de cinc de la matinada i s'estan investigant les causes de l'accident. A causa del sinistre, s'han activat cinc patrulles dels Mossos d'Esquadra, dues ambulància del Sistema d'Emergències Mèdiques (SEM) i set dotacions dels Bombers de la Generalitat, inclosa la Unitat Subaquàtica. Els Bombers han rescatat amb vida un gos que estava dins del vehicle. Amb aquesta ja són 63 les víctimes mortals en accident de trànsit aquest 2020 a les carreteres catalanes.

Summary: Mor el conductor d'un turisme que ha caigut al canal d'Urgell a l'altura de Puigverd de Lleida


El líder de Ciutadans, Albert Rivera, ha afirmat des de la manifestació de Societat Civil Catalana (SCC) a Barcelona que "no hi ha insult, pedra ni barricada que pugui frenar l'imparable somni d'una Espanya unida". Acompanyat d'Inés Arrimadas i Lorena Roldán, tots vestits amb samarretes amb el cor de la formació, que uneix la senyera amb la bandera espanyola i la de la UE, Rivera ha defensat que "no hi ha millor lloc per defensar Espanya que Barcelona". El líder de la formació taronja ha dit que aquest és un dia "bonic i històric" en què "els que no cremen els carrers, no insulten ni agredeixen surten als carrers". Rivera ha fet una crida a tots els partits perquè "és igual la ideologia" mentre estiguin "junts". Així, ha demanat al president del govern espanyol en funcions, Pedro Sánchez, que "no es pot governar amb qui vol trencar el país, ni amb Torra, ni amb Otegi ni amb qui crema els carrers". El líder de Cs ha traslladat l'agraïment a les forces de seguretat i als agents "ferits": "Ells sí que ens representen i ens defensen", ha afegit. També s'ha solidaritzat i ha demanat paciència als catalans "bloquejats a les carreteres" pels talls de trànsit dels CDR. "Encara que muntin barricades, no ho aconseguiran. Som més els que volem la convivència que els que volen trencar el país", ha dit. Pagaza (UPyD) demana que "imperi l'ordre públic" perquè la violència "no atemoreixi" els no independentistes L'eurodiputada d'UPyD en la delegació de Ciutadans, Maite Pagazaurtundúa, també ha participat a la marxa de SCC, des d'on ha desmentit els qui diuen que "la violència no serveix per a res": "La violència serveix per a atemorir". Per això ha demanat que s'aconsegueixi que l'ordre públic "impera" a tot Catalunya perquè la gent "pugui ser realment lliure per dins i per fora". Pagaza també ha criticat l'aspiració "autoritària" del Govern i ha reclamat que els catalans no secessionistes "no hagin de tenir por".

Summary: Rivera: "No hi ha insult, pedra ni barricada que pugui frenar l'imparable somni d'una Espanya unida"


Prop de mig centenar d’interns del centre penitenciari Brians 2 han estat els artífexs de la cursa ‘Corre en gran’ que s’ha celebrat aquest diumenge a Sant Esteve Sesrovires (Baix Llobregat), amb un miler de participants. L’esdeveniment va néixer ara fa un any com a una activitat que vol anar molt més enllà de l’esport. “Vam pensar que seria una bogeria però ha estat una gran manera de traspassar fronteres”, ha explicat a l’ACN William Rodríguez, un dels reclusos membre de l’organització, orgullós del resultat aconseguit. En paral•lel als beneficis morals i penitenciaris que l’esdeveniment aporta als presos, la cursa també té una vessant solidària: aquest any la recaptació aconseguida amb les inscripcions es destinarà a la investigació de l’ELA (Esclerosi Lateral Amiotròfica).

Summary: Mig centenar d’interns de Brians 2 es bolquen en l’organització d’una cursa a Sant Esteve Sesrovires


Investigadors de la UAB han injectat aquest dijous la primera vacuna per al control de fertilitat de senglars que es mouen per zones urbanes i periurbanes del Vallès Occidental, a l'entorn del Parc Natural de Sant Llorenç del Munt i l'Obac. El primer exemplar vacunat és un mascle que ha estat capturat en les proximitats de Matadepera i l'objectiu és fer-ne 100 cada any fins al 2019. Amb la vacunació dels 300 animals previstos es persegueix un doble objectiu: reduir la població de senglars i evitar que s'apropin a zones urbanes, reduint així problemes asocials com accidents de trànsits o destrosses a la via pública. Els experts creuen que els exemplars vacunats reduiran també les seves necessitats nutricionals i, per tant, esperen modificar el seu comportament i no s'apropin a les ciutats a la recerca d'aliment.

Summary: Investigadors de la UAB injecten la primera vacuna de control de fertilitat a senglars en zones urbanes del Vallès


L'alcalde de Badalona, Álex Pastor, ha posat en marxa un nou canal de comunicació amb la ciutadania a través del WhatsApp. L'objectiu de la iniciativa és "tenir més coneixement dels problemes reals que afecten al veïnat" per poder-los atendre amb "immediatesa". Així ho ha assegurat el batlle que ha explicat que serà ell mateix, o el seu equip, qui respondrà de manera personalitzada les consultes. La intenció de Pastor és "respondre totes les consultes tan ràpidament com sigui possible, sense un temps concret, perquè dependrà de la complexitat i del volum dels missatges que es rebin". El número al qual es poden fer arribar les consultes és el 649 39 39 03.

Summary: L'alcalde de Badalona atendrà les queixes i propostes dels ciutadans a través d'un canal de WhatsApp


L'exlíder de Podem, Albano Dante Fachin, ha tornat a demanar el vot per partits independentistes. Ja ho ha fet aquest dijous al matí en un acte d'ERC, però davant l'auditori cupaire ha estat més explícit. "Hi ha matisos entre partits independentistes, molts d'ells importantíssims". Cal , diu, "un partit que es cregui la idea del procés constituent i de la radicalitat democràtica, que ha de ser digne i que ha d'estar dempeus", en clara al·lusió a l'eslògan de la CUP. Des de la CUP, la candidata Núria Gibert, número 10 per Barcelona, ha apel·lat a la classe treballadors de l'àrea metropolitana i ha demanat que "cap vot obrer" vagi al PP, al PSC o a Cs.

Summary: Fachin aposta per la CUP: "Hi ha matisos entre independentistes i cal estar dempeus"


La consellera de Presidència i portaveu del Govern, Meritxell Budó, ha lamentat aquest dijous que durant la campanya de les eleccions generals s’estan “tancant massa portes” al diàleg entre Catalunya i l’estat espanyol. “Tancar la porta al diàleg és l’anti política”, ha dit Budó en una atenció als mitjans durant una visita a l’Ajuntament de Sant Climent de Llobregat. L’endemà del debat televisat entre els sis principals candidats catalans, la portaveu del Govern ha augurat que després del 28-A es reprendran les reunions entre els executius català i espanyol “per tornar a crear ponts”. En aquest sentit, Budó ha dit que la Generalitat “no tanca cap porta” a reprendre la figura del relator que Pedro Sánchez havia proposat mesos enrere. “Qui governi a l’estat espanyol haurà d’obrir les portes que ara diu que tanquen”, ha afirmat Meritxell Budó després que PSC ahir nit negués a TV3 qualsevol possibilitat de convocar un referèndum a Catalunya. Budó ha apuntat que “el més important és deixar passar la campanya electoral” i ha vaticinat que la duresa dels discursos d’aquests dies es rebaixarà un cop es formi el proper executiu a la Moncloa. “L’estat espanyol no pot governar d’esquenes a Catalunya”, ha subratllat. Preguntada per si serà necessari comptar amb un mediador extern durant aquestes futures reunions bilaterals, la consellera s’ha limitat a dir que “serà responsabilitat de tots seure al voltant d’una taula, sense exclusions”. Si es tornés a plantejar la figura d’un relator, tal com havia proposat Sánchez abans de convocar eleccions, Budó ha dit que la Generalitat “no tancarà cap porta”. La consellera ha fet aquestes declaracions des de Sant Climent de Llobregat, on s’ha sumat al reclam de l’alcalde Isidre Sierra (PDeCAT) per exigir que el proper govern de l’estat espanyol derogui la LRSAL (llei de racionalització i sostenibilitat de l’administració).  Budó i Sierra han lamentat que aquesta llei està bloquejant el dia a dia dels ajuntaments. Durant la seva estada al municipi, Budó ha visitat diverses obres municipals, com les de la futura biblioteca de Ca l’Altisent, que es preveu inaugurar l’abril del 2020.

Summary: Budó lamenta que durant la campanya del 28-A s’estan “tancant massa portes” al diàleg entre Catalunya i l’estat espanyol


Un centenar de personalitats del món de la cultura espanyola han signat un manifest en què animen l'Espanya "real" a mobilitzar-se el 28 d'abril "contra els odis de les mentides reaccionàries" i a omplir les urnes "de bondat democràtica". Els signants del text indiquen que el llegiran el divendres, dos dies abans dels comicis, al Cercle de Belles Arts de Madrid. Entre d'altres, hi participaran el cantant Miguel Ríos, l'escriptora Almudena Grandes o l'actor Carlos Bardem. A l'escrit, els signants afirmen que els valors de la dignitat humana "cremen en la nit democràtica" i subratllen que llibertat, igualtat, justícia i bondat són "valors imprescindibles" per a un progrés social "que no es pot humiliar davant la mentida, l'insult, el racisme, el masclisme i l'avarícia". També defensen la cultura com a "educació", "memòria" i "compromís ètic amb la vida" i alerten que, avui, té com a "enemiga major" la creació d'una "realitat virtual" destinada a "estendre les mentides" per "manipular les consciències i provocar sentiments d'odi". A més, indiquen que la cultura ha "d'impedir" que la indignació provada per les injustícies socials "es giri contra les institucions democràtiques" i fan una aposta decidida per la "democràcia social". Per tot plegat, "gents de la literatura, el teatre, el cine, la música, l'art, la dansa i el periodisme" demanen que "l'Espanya real" es mobilitzi el pròxim 28 d'abril "contra els odis i les mentides reaccionàries i ompli les urnes de bondat democràtica".

Summary: Personalitats de la cultura demanen a l'Espanya "real" que actuï el 28-A "contra els odis de les mentides reaccionàries"


La mesura afectarà altres negocis turístics de curta estada  ACN Madrid .-El govern espanyol planteja tancar també hotels, apartaments turístics, càmpings i altres negocis turístic de curta estada, segons publica el diari Expansión. La mesura s’inclourà previsiblement en una ampliació del decret d’estat d’alarma aprovat pel Consell de Ministres dissabte i que incorpora els negocis que han de tancar mentre duri la situació d’excepcionalitat. Segons el rotatiu, només podran seguir acollint turistes aquells establiments de turisme de llarga estada que en el moment de publicar-se l’ordre tinguin clients que hi estiguin allotjats de manera estable i per temporada. Una de les condicions és que els clients comptin amb les infraestructures en els seus propis apartaments per poder fer activitats de primera necessitat,. El sector hotelera fa dies que reclama que es consideri aquest tractament com una causa de força major i precisament aquest dimecres la Foreign Office del Regne Unit ha anunciat en un comunicat que recomana als seus turistes a Espanya que tornin als hotels abans del 24 de març per aquest tancament que es produiria abans d’aquesta data.   La previsió és que els establiments que abaixin la persiana puguin acollir-se a les mesures aprovades ahir per decret, entre les que hi ha els Expedients de Regulació Temporal d’Ocupació (ERTO).

Summary: El govern espanyol planteja també tancar hotels, apartaments turístics i càmpings  pel coronavirus


Galícia, Cantàbria, Ceuta i Melilla han demanat passar a la fase 2 la setmana vinent. El Ministeri de Sanitat ha començat aquest dimecres una nova ronda de reunions bilaterals amb les comunitats autònomes per avançar en el pla de transició cap a la "nova normalitat". Fins ara, el ministre Salvador Illa s'ha trobat amb consellers de Salut de Galícia, Cantàbria, Ceuta i Melilla, que han demanat avançar en aquest pla cap a la fase 2, i aquest dimecres a la tarda se celebraran altres cinc reunions. Per ara, el govern espanyol comença un procés d'anàlisi i estudi de la documentació tècnica enviada i la decisió es comunicarà divendres.

Summary: Galícia, Cantàbria, Ceuta i Melilla demanen passar a la fase 2


La Guàrdia Civil ha desmantellat una plantació de marihuana a l'interior d'un local del polígon les Mates del Vendrell. Els agents van decomissar un total de 488 plantes i van detenir un home de nacionalitat espanyola per suposats conreu i elaboració d'estupefaents, tràfic de drogues i defraudació del corrent elèctric. L'institut armat va conèixer l'existència de la plantació 'indoor' gràcies a la col·laboració ciutadana i va començar a investigar per acumular indicis suficients de la seva existència i la seva localització concreta. D'entrada, van detectar l'existència d'un nombre important de compressors, ocults sota una lona de tela, que desprenien olor de marihuana. A més, van constatar l'existència d'una doble escomesa il·legal al sistema de subministrament elèctric. El titular del local va permetre l'accés dels agents al seu interior de forma voluntària. Al fons, accedint per una porta, es trobaven les 488 plantes, en l'última fase de creixement.  L'home va ser detingut i posteriorment posat en llibertat, a disposició del jutjaat número 1 del Vendrell. En l'escorcoll, la Guàrdia Civil va intervenir un total de deu equips d'aire condicionat, 46 làmpades i vuit ventiladors.

Summary: Localitzen 488 plantes de marihuana a l'interior d'un local del polígon les Mates del Vendrell


El foc es troba controlat des de poc després de dos quarts de vuit del matí ACN Torrelameu.-Un incendi ha calcinat aquest dimecres un piló de palets de cinc metres d’alçada per nou metres d’amplada i 30 metres de llarg sense causar ferits ni intoxicats en una cooperativa de fruita de Torrelameu (Noguera), segons han informat els Bombers de la Generalitat, que van rebre l’avís poc després d’un quart de quatre de la matinada. Des de dos quarts de vuit del matí aproximadament, el foc ja es trobava controlat. Fins al lloc, prop de la zona del Molí del Duc, s’hi han desplaçat vuit dotacions dels Bombers de la Generalitat, que han separat els palets del magatzem perquè no quedés afectat i remullen la zona, amb la col·laboració d’una excavadora que va escampant les restes calcinades i ajudar així a l’extinció total del foc.

Summary: Crema un piló de palets de grans dimensions a l’exterior d’una cooperativa de fruita de Torrelameu sense causar ferits


El candidat d'En Comú Podem, Jaume Asens, ha proposat aquest divendres la derogació de la Llei de Seguretat Ciutadana o 'llei mordassa' perquè, segons ha denunciat, és una "puntada de peu a la boca de la democràcia". En una atenció als mitjans abans de l'acte 'Guanyem democràcia' Asens ha denunciat que la llei és "una amenaça" a les reivindicacions i les mobilitzacions populars i l'ha qualificat de "degradació democràtica". D'altra banda, Asens ha respost la crida a la desobediència del líder de Front Republicà, Albano Dante Fachín, que la desobediència on s'exerceix és al carrer "més que als parlaments", en referència al seu paper al Congrés. Tot i això, posteriorment durant l'acte ha posat també en valor la importància de les institucions i ha matisat que "el carrer no ho és tot".  Asens ha insistit en la necessitat de derogar la 'llei mordassa' perquè, segons creu, amenaça tots els moviments socials i ha assegurat que implica la "restricció" del dret de protesta, al que s'ha referit com "el primer dels drets". "Volen convertir la gent en ciutadans passius, aïllats, resignats i que no surtin de casa", ha avisat, per després assegurar que la democràcia no és un "esport d'espectadors" i que cal que la ciutadania s'activi i es mobilitzi. Resposta a Front Republicà Asens també ha volgut respondre a Front Republicà, que centra el seu discurs durant la campanya per a les eleccions al Congrés en la necessitat de desobeir l'Estat espanyol, i els ha advertit que la desobediència no només s'exerceix a les institucions. De fet, el candidat dels comuns ha avisat a la formació liderada per Albano Dante Fachín que precisament s'exerceix "més al carrer que als parlaments", en referència al discurs de Front Republicà en presentar-se a una institució. Tot i això, posteriorment a l'acte 'Guanyem democràcia' Asens ha reivindicat la importància de les institucions i ha avisat que "el carrer no ho és tot". "No podem atorgar-li poders màgics", ha explicat, i ha justificat que cal ocupar els espais institucionals "especialment en moments d'excepcionalitat".  En aquest sentit, ha retret a alguns sectors de l'esquerra cert "fetitxisme" del carrer i ha defensat que tot i que ser fora de les institucions "dóna coherència i confort ideològic" i no provoca contradiccions, és allà on es "transforma la realitat". Asens ha volgut diferenciar les dues lògiques, la institucional i la d'activisme al carrer, i ha reivindicat la necessitat que coexisteixin. En aquest sentit, ha lamentat que en alguns punts s'hagi descapitalitzat els moviments socials fent el pas a parlaments i ajuntaments i ha explicat que, en el cas de l'Ajuntament de Barcelona, no volien que fos "un partit d'activistes", encara que ho va acabar sent. Els fruits de les mobilitzacions populars L'activista i economista Arcadi Oliveres, que també ha participat a l'acte al Teatreneu , ha fet una defensa de les mobilitzacions populars davant la "regressió de drets" en el context de la crisi, i en especial en el marc del 15-M, i ha explicat que el nou sistema mobilitzador "va donar molt de sí i molt bons resultats". "La gent ha sabut captar que amb la mobilització ciutadana s'aconsegueixen moltes coses", ha celebrat. D'altra banda, Oliveres, que també ha volgut incidir en el debat sobre el paper de les institucions, ha matisat que durant la seva trajectòria com a activista mai ha format part d'un partit ni de les institucions i ha volgut resumir el seu posicionament sobre el paper que els moviments socials hi han de tenir citant a Lluís Maria Xirinachs, que va constatar que "s'ha de lluitar contra el fort mentre es sigui feble i contra un mateix quan es sigui fort".

Summary: En Comú Podem vol derogar la 'llei mordassa' perquè és "una puntada a la boca de la democràcia"


El grup de Cs al Congrés demanarà dimecres que ve al govern espanyol que els menors puguin sortir de casa "de manera controlada". Segons informa la formació a través d'un comunicat, tenen previst fer la petició en el marc del ple de la cambra baixa sobre la pròrroga de l'estat d'alarma. Segons Cs, després d'un mes de confinament, és moment de tornar a les famílies els esforços que han fet en les darreres setmanes "tan dures". El partit liberal defensa que la sortida dels nens s'ha de fer complint un conjunt de condicions: sempre acompanyats per només un adult, per temps limitat, a l'entorn de la casa, respectant les distàncies de seguretat i d'acord amb les recomanacions sanitàries. Cs recorda que la sortida controlada de menors al carrer ja es permet a països de l'entorn d'Espanya que es troben en circumstàncies similars. I també assenyala que és una mesura que té el suport de dirigents autonòmics, del Defensor del Poble i de nombrosos psicòlegs. "És necessari agrair l'esforç que estan realitzant les famílies i evitar l'esgotament psicològic afavorint la possibilitat que els més petits puguin prendre l'aire o donar un passeig sempre que es puguin mantenir les mesures sanitàries i de seguretat", defensa Cs. A més, Cs demanarà al govern de Pedro Sánchez un pla per proveir d'equips de protecció individual a la població així com a equipaments sanitaris i als professionals de risc.

Summary: Cs demanarà al govern espanyol que permeti als menors sortir al carrer "de manera controlada"


El president Quim Torra ha assegurat aquest dijous en una entrevista a Rac1 que la "fórmula" per resoldre el conflicte a Veneçuela és la "mateixa" que en qualsevol país del món: "democràcia, drets civils i drets humans". Segons Torra, "el que no pot ser és que s'autoproclamin presidents i que s'engarjolin dissidents". El president de la Generalitat ha demanat "negociar i dialogar" i ha reclamat a la Unió Europea que faci de "mediadora" a Caracas entre el règim de Nicolas Maduro i l'oposició.

Summary: Torra sobre Veneçuela: "No pot ser que s'autoproclamin presidents ni que s'engarjolin dissidents"


Fermí Fernández, Marc Martínez, Teatro del Barrio i Goyo Jiménez són alguns dels protagonistes de la segona edició del Singlot 2016, que se celebrarà del 28 al 30 de juliol en el marc de la 54a edició del Festival Porta Ferrada a Sant Feliu de Guíxols. Així mateix, el certamen, dirigit per Andreu Buenafuente, tindrà dos noms destacats: Leo Bassi, qui rebrà un premi del festival i el director d'escena Andrés Lima oferirà una màster class. Buenafuente ha bromejat que "és un festival de comèdia seriós", al temps que ha recalcat la solidesa i la serietat del projecte. El Festival està produït pel Terrat, The Project i el festival Porta Ferrada.  En aquesta edició s'ha programat el monòleg 'El sommelier' de Fermí Fernández, escrit per ell i Toni Orensanz i el mateix Fernández; 'Be god is', una producció de l'Espai Dual, que combina música, humor i teatre gestual; 'Mal Martínez' protagonitzat per Marc Martínez, que es posa a la pell d'un cantactor protesta des-actualitzat; 'El rey' de la companyia El Teatro del Barrio amb Luis Bermejo, Alberto San Juan i Willy Toledo, que es pregunten per a què serveix la monarquia a Espanya, i l'espectacle 'Nano cabaret' d'Yllana, que mescla música i humor.  També actuarà el monologuista Goyo Jiménez amb el muntatge 'By the way'.  Així mateix, el director d'escena Andrés Lima, qui ha guanyat diferents premis Max, oferirà la màster class d'aquesta edició del Singlot. El festival ha destacat que Lima amb el seu treball ha contribuït a la renovació dels conceptes de la posada en escena teatral.   Leo Bassi, primer premi Singlot Aquest any el festival entregarà per primera vegada el premi Singlot que serà per a Leo Bassi com a reconeixement a la seva carrera i trajectòria de més de 40 anys. De fet, Bassi va ser l'encarregat d'inaugurar el Singlot 2015. Segons el festival, "el seu inconformisme i la seva irreverència de més de sis generacions de comediants són un referent per a Singlot i per la comèdia universal". Buenafuente ha ressaltat que Bassi és "el gran pallasso internacional i està en forma i serà molt bonic que vingui". Si a la primera edició del festival el cartell el va realitzar Javier Jaén, en aquesta s'ha encarregat a Mikel Urmeneta, fundador i creador de Kukuxumusu, que actualment està al capdavant del seu projecte Katuki Saguyaki.  Un dels altre aspectes que ha destacat Buenafuente són les jornades professionals. L'objectiu és unir durant tres jornades als principals creadors de comèdia del país amb els productors, distribuïdors i exhibidors de referència. Amb aquestes jornades, cada creador presentarà un projecte per despertar l'interès dels productors i distribuïdors per a que participin i produeixin el muntatge. En aquest sentit, l'edició d'aquest any 2016 del festival serà la segona i la primera en programar una producció Singlot. Una producció que va sorgir de les taules de cooperació de les jornades professionals del primer Singlot i que és el muntatge 'Mal Martínez'.  Buenafuente ha ressaltat que en la passada edició van fer una bona reflexió sobre el món de la comèdia. "Pretenem que el festival sigui no només una programació, sinó que tingui una mica més de profunditat amb una reflexió professional que aquest any són sessions més intenses". Els espais on se celebrarà el certamen són l'Espai Las Vegas, el Ginjoler, l'Espai Pati i l'Espai Thyssen.  Per la seva part, l'alcalde de Sant Feliu de Guíxols, Carles Motas, ha manifestat que l'aposta de Sant Feliu per la cultura no ve d'ara i no és flor d'un dia, i ha recordat els 54 anys del Festival Porta Ferrada. "L'oferta cultural de Sant Feliu és de primer nivell", ha afirmat.

Summary: Fermí Fernández, Marc Martínez, Teatro del Barrio i Goyo Jiménez, protagonistes del Singlot 2016


Ripoll ja compta des de fa pocs dies amb la Xarxa Oberta de Catalunya, la banda ampla amb la que la Generalitat connecta les diferents seus que té al territori i a partir de la qual es poden connectar els operadors per cablejar els municipis i afavorir així la competència. En aquest cas, la xarxa pública s'ha estès des de Vic amb un cost de 300.000 euros i s'ha aprofitat per fer-la arribar a altres pobles com ara Gurb o Sant Quirze de Besora, municipis petits on es fa difícil que els operadors apostin per portar-hi la fibra òptica. La Secretaria de Telecomunicacions de la Generalitat està redactant 4 projectes més, juntament amb el Consell Comarcal del Ripollès i ajuntaments, que permetran fer arribar aquesta xarxa a quatre municipis de la comarca – Campdevànol, Sant Joan de les Abadesses, Camprodon i Llanars- i a la Vall de Bianya (Garrotxa) amb una inversió total d'1 MEUR aproximadament.

Summary: Arriba a Ripoll la xarxa pública de fibra òptica que s'estendrà a 5 municipis més amb un cost d'1 MEUR


L'Audiència de Girona ha començat a jutjar aquest dilluns vuit acusats de fer esclatar amb explosius un caixer a Riudellots de la Selva el 25 de juny del 2016 i de cometre diversos robatoris a les comarques del Gironès i la Selva entre els anys 2016 i 2017. El fiscal demana penes que van des dels 11 mesos fins als 17 anys de presó per delictes de pertinença a grup criminal, tinença d'explosius, robatoris amb força en les coses, robatoris amb força a l'interior d'habitatge i falsedat documental. Al judici, la majoria dels acusats han respost només a les preguntes els seus advocats i han assegurat que no tenen res a veure amb l'onada de robatoris. També els tres a qui la fiscalia acusa de fer volar el caixer per robar 7.200 euros.

Summary: Jutgen vuit acusats per fer esclatar amb explosius un caixer a Riudellots i cometre robatoris al Gironès i la Selva


La presidenta de l’Associació de Víctimes del Terrorisme (AVT), María del Mar Blanco, i el president de l’Associació Catalana de Víctimes d’Organitzacions Terroristes, José Antonio Vargas, s’han reunit aquest dimecres al matí al Parlament amb les direccions dels grups parlamentaris de PPC i C’s, encapçalades pels seus líders, Xavier García Albiol i Inés Arrimadas. Tot i que inicialment Ciutadans i Partit Popular van anunciar que mantindrien reunions per separat amb les agrupacions de víctimes del terrorisme, finalment han deixat de costat les diferències –derivades del fet que fos el PPC qui convidava a C’s i no les associacions-, i han acabat reunint-se conjuntament. Mentre la reunió començava, a escassos deu metres de la sala pujava el líder de Sortu, Arnaldo Otegi, per les escales del Parlament, la visita del qual ha provocat aquesta reunió amb les víctimes.

Summary: C’s i PPC es reuneixen finalment junts amb les víctimes del terrorisme


El dèficit de la Generalitat de Catalunya es va situar l'any 2017 en el 0,58% del PIB (1.297 milions d'euros), segons les dades provisionals de la Intervenció General de la Generalitat. Així, compleix amb l'objectiu del 0,6% assignat pel Ministeri d'Hisenda a les autonomies. El ministeri donarà a conèixer les dades definitives a finals de març. De confirmar-se la dada, serà el primer cop el govern català compleix amb l'objectiu de dèficit des que el 2010 la Comissió Europea va començar a alertar sobre la necessitat d'ajustar-se als objectius per sortir de la crisi econòmica. El bon comportament dels ingressos, que han pujat un 7,8%, ha estat el factor que més ha contribuït a la reducció del saldo negatiu.

Summary: La Generalitat calcula que va complir l'objectiu de dèficit el 2017 gràcies a l'increment dels ingressos


Almenys quatre persones han estat detingudes en l'entrada d'una cinquantena d'agents dels Mossos d'Esquadra i la Guàrdia Urbana a narcopisos al barri de Sant Antoni i Sants-Montjuïc. Des de dos quarts de set del matí els Mossos d'Esquadra i la Guàrdia Urbana de Barcelona treballen en aquest operatiu antidroga conjunt a Barcelona.

Summary: Almenys quatre detinguts en un operatiu antidroga a Barcelona


La plaça de la Revolució acull tallers i activitats traslladant a l'horari diürn les accions reivindicatives pel desallotjament de dilluns ACN Barcelona.-El col·lectiu que gestiona l'anomenat 'Banc Expropiat' ha portat aquest dissabte al carrer algunes de les activitats de caràcter social i cultural que duia a terme abans del desallotjament de dilluns per ordre judicial. Un dels objectius principals és donar a conèixer als veïns del barri la seva filosofia i les activitats que organitzava, en un intent d'allunyar-se de la imatge negativa que s'ha donat en aquest setmana d'aldarulls. La plaça de la Revolució ha acollit tallers de tot tipus –serigrafia, Tai-txi o idiomes-, i han ofert un dinar popular en una jornada que forma part de la programació d'actes reivindicatius "diürns" que duu a terme.  Les activitats finalitzen a les cinc de la tarda coincidint amb el tret de sortida, als Jardinets de Gràcia, de la 'Marxa per la Dignitat', mobilització a la que el 'Banc Expropiat' hi dóna suport. Com cada dissabte, a mesura que avançava al matí augmentava l'afluència de gent que creua la plaça de la Revolució, tant els que baixen des del carrer Verdi com els que pugen de la Travessera de Gràcia per el carrer Mare de Déu dels Desemparats. Alguns s'han aturat per veure què s'hi organitzava i, fins i tot, per donar suport explícit a la causa del 'Banc Expropiat'.  Una d'aquestes persones és Eva Borrell, veïna de Gràcia i que coneix bé el col·lectiu. "He estat interessada en els cursos que han fet", ha comentat, fent esment dels tallers d'idiomes o de manteniment de la bicicleta, mitjà de transport força emprat al barri. Ha destacat, però, la tasca del "rober" on, aquell qui ho necessités, podia agafar la roba que prèviament havien donat els veïns al Banc Expropiat. "Tenien un punt de trobada on podien anar a buscar roba amb un servei concís i molt gratificant", destaca Borrell. "Això no són quatre arreplegats que estan fent gresca. Hi hagut una activitat social continuada i el barri els ha recolzat per això", ha afegit. Borrell sí que ha mostrat recels per l'actuació policial dels darrers dies. "Jo he baixat del carrer per aquesta plaça i m'he trobat a Mossos d'Esquadra armats fins a dalt de tot; i crec que no és necessària tanta violència", ha comentat. Preguntada sobre el fet que els desperfectes hagin pogut ser obra d'un grup vinculat al col·lectiu, ha estat taxativa: "En aquest banc hi ha 25 o 30 col·laboradors. Tots aquests desperfectes estan fets per aquesta gent? Són coses que em creen inquietud", ha assenyalat. Més desencisada amb el Banc Expropiat s'ha mostrat Montse Esteruelas, que també viu al barri. Contràriament al que diuen els defensors de l'espai, ella no ha vist que fos tant fort el vincle del Banc Expropiat amb el dia a dia del barri. Però la gota que ha fet vessar el got de la paciència d'aquesta veïna és la batussa de principis de setmana. "El que no pot haver-hi és aquesta classe d'aldarulls en els que sempre reben botigues, gent, cotxes i  motos. Amb això no hi estic d'acord", afirma. "Una cosa és que ells facin la seva feina però que deixin tranquil·la l'altra gent", argumenta.  D'altres, tot i no haver estat dins el Banc Expropiat ni haver seguit les seves activitats en aquests cinc anys que porten instal·lats a la Vila de Gràcia, donen suport al col·lectiu i, fins i tot, s'han endut a casa una banderola esgrafiada. És el cas de l'Adrià: "Som veïns del barri de tota la vida i tot i que no hem fet ús de les instal·lacions pròpies del Banc Expropiat creiem que sí que donen un servei que pot ser necessari per gent que el pugui arribar a necessitar", apunta. Troba que és "una pena" que aquesta tasca hagi "quedat eclipsada" i "se's martiritzi" per "dos o tres nits d'aldarulls que potser no estan relacionats amb ells", conclou.

Summary: El col·lectiu del 'Banc Expropiat' mostra als veïns de Gràcia la seva filosofia i les activitats que duu a terme


La incidència s'ha produït entre Mollet-Sant Fost i La Llagosta ACN Barcelona.-Els trens de l'R2, R2 nord i R11 acumulen almenys 30 minuts de retard i la circulació a l'R8 es troba interrompuda entre Granollers Centre i Cerdanyola Universitat per l'intent de robatori de cable de coure entre les estacions de Mollet Sant Fost i la Llagosta, segons han informat Renfe i Adif. La incidència s'ha produït al voltant d'un quart de tres de la matinada. Com a transport alternatiu de l'R8, que segons la companyia no és de les més concorregudes i a més no passa pel centre de Barcelona, Renfe recomana utilitzar l'R7 entre Cerdanyola Universitat i Montcada Manresa i entre Montcada i Reixac i Granollers Centre de l'R2. Per això, de moment Renfe no ha previst un servei per carretera per cobrir aquests trajectes.  Arran de l'intent de robatori de cable de coure, que causa problemes en la senyalització, s'ha originat un petit incendi a l'estació de Santa Perpètua de Mogoda, concretament a la sala tècnica, on les flames han calcinat mobiliari d'oficina. Hi han treballat dues dotacions.  Posteriorment, a tres quarts i mig de cinc de la matinada, a la Llagosta, ha cremat un senyalitzador de trens, un foc que també ha estat apagat en pocs minuts per dues dotacions de Bombers de la Generalitat. Finalment, a les cinc de la matinada, també han hagut de treballar per apagar un foc a l'interior d'una caixa d'energia dins de la sala tècnica de l'estació de Renfe. D'altra banda, a part de la circulació dels trens de passatgers, també ha resultat afectat el transport de mercaderies, que ha quedat suspès. Segons Adif, no hi ha previsió de temps perquè la incidència es pugui donar per resolta. Protecció Civil de la Generalitat ha activat la prealerta del pla Ferrocat com a conseqüència de la incidència.

Summary: Retards d'almenys 30 minuts a l'R2, R2 nord i R11 i tallada l'R8 per l'intent de robatori de cable de coure


La candidatura de Ciutadans ha estat la més votada a la circumscripció de Tarragona amb un 27,34% dels vots -120.010 suports- i 6 escons. Fins a darrera hora ha mantingut un empat en escons amb ERC, que n'ha tret 5, amb 104.258 vots i un 23,75% del total. Finalment, Junts per Catalunya, que ha fregat també en alguns moments de l'escrutini el triple empat, s'ha quedat amb 4 escons i el 21,75% del vot, rellevant al PSC com a tercera força. Amb el 99,9% de l'escrutini i un 80,41% de la participació, la suma de JxCat i ERC, respecte la llista de confluència de 2015, manté els 9 escons aconseguits amb Junts pel Sí, però augmenta en quatre punts el percentatge de vot i en més de 27.000 el nombre de vots. Ciutadans ha sumat més de 40.000 vots als que va aconseguir fa dos anys a la circumscripció, mentre que la CUP n'ha perdut gairebé la meitat –uns 13.000- i ha perdut l'escó per Tarragona que va aconseguir llavors. També s'ha quedat sense representació el PP, que en la darrera empenta del recompte ha perdut l'escó que estava mantenint, amb només el 4,56% del vot i 27.000 vots menys que el 2015. El PSC ha aconseguit uns resultats molt similars, amb 2 escons i un 11,79% del vot, i Catalunya en Comú-Podem, amb el 5,35% del vot, manté l'escó que havia aconseguit Catalunya Sí que es Pot.   Amb el 99,9 % del vot escrutat, Ciutadans, que ja havia quadruplicat el seu nombre d'escons en les eleccions de 2015, ha tornat a millorar els seus resultats a la circumscripció de Tarragona i s'ha convertit en la força més votada. Cs ha passat de 80.374 vots el 2015 a 120.010 aquest 21-D, el que representa el 27,34% del vot d'unes eleccions on s'ha assolit el 80,41% de participació, una xifra històrica al Camp de Tarragona i les Terres de l'Ebre. Matías Alonso, que repetia com a cap de llista i també Lorena Roldán, Carlos Sánchez, Francisco Javier Domínguez i Maialen Fernández són els cinc diputats de Ciutadans que representaran al Parlament la circumscripció de Tarragona i l'Ebre.  Pel que fa a la suma de vots d'ERC i JxCat, amb 199.718 vots en aquest 21-D -104.258 per als republicans i 95.460 per a la llista del president Puigdemont-, també se supera de llarg els 172.537 vots que la coalició, que van formar amb Junts pel Sí, va aconseguir el 2015. En nombre d'escons, ERC i JxCat mantenen els 9 que van obtenir llavors units però repartits, aquest 2017, en 5 diputats per a ERC i 4 per Junts per Catalunya. De la llista republicana, acompanyaran al Parlament al cap de llista Òscar Peris, Noemí Llauradó, Josep Lluís Salvadó –secretari d'Hisenda del darrer Govern-, Irene Fornós i Ferran Civit. De la candidatura del president Puigdemont, els diputats per Tarragona i l'Ebre que han estat escollits són Eusebi Campdepadrós, Teresa Pallarès, Albert Batet i Mònica Sales.  La CUP i el PP els més castigats  La CUP ha perdut l'escó que havia aconseguit el 27 de setembre de 2015. Dels 30.613 vots que van rebre fa dos anys s'han quedat en 17.416, un 4% del total. També el PP a darrera hora s'ha quedat sense representació. De 38.968 vots, un 8,92%, ha passat a 19.990, el 4,55% -el 2015 ja havia perdut 17.000 vots-.  El PSC, tot i que ha cedit el tercer lloc a JxCat, i se situa com a quarta força a la demarcació de Tarragona i l'Ebre, ha millorat els seus resultats. Dels 49.016 vots de 2015 han passat a 51.022, un 11,78%. Rosa Maria Ibarra i Carles Castillo seran els disputats socialistes al Parlament en representació de Tarragona i l'Ebre.  Finalment Catalunya en Comú-Podem també revalida el diputat aconseguit per Catalunya Sí que es Pot el 2015. Els comuns han aconseguit 23.463 vots, un 5,35%, uns 3.000 vots menys que fa dos anys. Yolanda López serà la diputada del CatComú-Podem. Ciutadans, primera força a les grans ciutats excepte a l'Ebre A la ciutat de Tarragona s'ha reproduït pràcticament el mateix ordre de forces més votades, amb 25.504 vots per a Ciutadans, el 34,95%, seguits per ERC –amb 13.150 vots, el 18,02%- i JxCat –amb 11.026 vots i el 15,11%-. EL PSC, que governa al consistori amb el PP, ha millorat molt lleugerament els seus resultats a la capital de la circumscripció, i ha passat del 14,07% al 14,21%, mentre que CatComú-Podem ha rebut menys suports, passant del 8,45% del vot al 6,48%. La CUP i el PP han perdut milers de vots a la ciutat tarragonina, uns 2.000 els cupaires i més de 3.300 els populars.  A Reus, victòria històrica també de Ciutadans que ha aconseguit el 18.405 vots, el 32,49%. Junts per Catalunya ha estat la segona força a la capital del Baix Camp – amb 11.410 vots i un20,14%- molt a prop d'ERC que s'ha situat en tercer lloc – amb 11.202 i el 19,78%-. EL PSC, amb 6.700 vots, i el PP amb 2.836 vots, han estat la quarta i quinta formació més votada.  La candidatura de Ciutadans ha arrasat també en municipis de l'àrea d'influència de Tarragona, com Salou, on ha guanyat amb el 43,33% o Vila-seca, amb el 47,51%.  A Tortosa, capital de les Terres de l'Ebre, ERC ha estat la força més votada, una tendència que s'ha repetit en la majoria de municipis ebrencs. Amb 5.142 vots (29,41%), l'ha seguit de prop JxCat, amb 4.811 vots (27,52%), mentre que Ciutadans s'ha situat com a tercera força, amb 3.048 vots (17,43%). El PSC ha estat quarta força a la ciutat de l'Ebre (amb el 10,31%), seguida de CatComú-Podem amb un 5,45% i la CUP i el PP amb poc més del 4% cadascun.  A Amposta, on governa ERC, han guanyat els republicans amb el 39,7% però a les altres dues capitals de comarca, a Móra d'Ebre i Gandesa la força més votada ha estat Junts per Catalunya, amb el 32,48% i 34,75% dels vots respectivament.

Summary: Ciutadans guanya per primera vegada a Tarragona amb un 27% de vots i 6 escons


La presidenta del Parlament, Carme Forcadell, ha convocat la mesa i la junta de portaveus per aquest diumenge a les quatre de la tarda amb l'objectiu d'acordar la convocatòria del nou debat d'investidura del president de la Generalitat, el qual començarà la mateixa tarda. El debat d'investidura votarà la candidatura de Carles Puigdemont com a president de la Generalitat a proposta de Junts pel Sí. La proposta haurà de tenir majoria absoluta, un mínim de 68 vots, i aprovar-se en primera votació.

Summary: Forcadell convoca la Junta de Portaveus del Parlament per aquest diumenge a les 4 de la tarda


Les activitats de descoberta de l'entorn natural i patrimonial de Banyoles, que inclouen tallers, visites teatralitzades o espectacles infantils, estan tenint una molt bona acollida de públic. A falta de tancar les xifres definitives d'aquest any, ja s'han superat els 2.069 visitants registrats l'any passat amb un total de 2.105. En xifres absolutes, es pot dir que aquest any es preveu doblar la xifra del 2012 quan va ser de 1.164 persones. La regidora de promoció econòmica, Joana Vilà, parla de "consolidació" d'unes activitats, la majoria gratuïtes, pensades sobretot per a un públic familiar. Per altra banda, també han crescut un 15% les consultes que els visitants han fet a les dues oficines de turisme que hi ha a la ciutat respecte l'estiu passat. L'Ajuntament de Banyoles fa un balanç positiu de l'acollida que tenen les activitats de descoberta de l'entorn natural i patrimonial on s'inclouen des de tallers, passant per visites teatralitzades o espectacles infantils.  A l'espera de recollir les dades d'aquest últim trimestre, de moment ja s'han superat el total de l'any passat que van ser 2.069. En el que va d'any ja se n'han comptabilitat 2.105 i es preveu arribar a doblar les xifres de l'any 2012 quan van ser un total de 1.164 persones. La regidora de Turisme i Promoció Econòmica, Joana Vilà, parla de "consolidació" d'unes activitats, la majoria gratuïtes (un 95%) que van dirigides sobretot a un públic familiar. "Volem tenir una oferta atractiva perquè els visitants tornin a venir", afirma Vilà. Entre les activitats que més èxit han tingut, destaca el taller d'escuts i espases que es va fer a la passada edició de la Fira Aloja de temàtica medieval, l'espectacle de titelles sobre el drac de Banyoles o les visites teatralitzades per mostrar els principals atractius monumentals. Aquests últims es vénen fent des del 2009 amb una molt bona acollida.  Per contra, s'estudiarà una possible redefinició de les activitats esportives que aquest any s'han inclòs al programa d'activitats i que no han acabat tenint el públic que s'esperava. Vilà ha apuntat a un problema de difusió.  Un 15% més de consultes que l'estiu passat Creixen també les consultes a les dues oficines de Turisme que hi ha a la ciutat. De l'1 de juny al 30 de setembre del 2015 s'han registrat 11.527 demandes d'informació. La majoria, un 89% s'han fet a la que hi ha  a l'Estany, mentre que el restant s'ha registrat a Cal Moliner, situat a la plaça Major. En xifres totals, representa que s'han fet 1.739 consultes més que el mateix període de l'any passat, un 15% més. Tot i això encara s'està lluny de les 26.000 demandes registrades el 2009 quan encara no hi havia la crisi. La majoria s'han fet de forma presencial (91%), un 7% per via telefònica i un 2% per corre electrònic.   Pel que fa al tipus de consultes, la informació més sol·licitada són les activitats per poder fer el municipi (3.471 consultes) mentre que les referents al patrimoni històric van ser 926, entre d'altres.  Turistes barcelonins i francesos El perfil del turista és sobretot català, un 59%, seguit d'un 24% d'estrangers i un 17% d'altres comunitats autònomes.  El visitant català és sobretot de la província de Barcelona (73%) mentre que el de Girona representa un 19%, Tarragona 6% i Lleida 2%. La meitat dels europeus eren francesos i un 21% eren anglesos.  Pel que fa a les xarxes socials, aquest dilluns el compte de Twitter de @TurismeBanyoles ha arribat als 1.000 seguidors. A Facebook la pàgina de Turisme de Banyoles té 3.025 seguidors.

Summary: Banyoles té quasi el doble de participants en les activitats i visites guiades respecte el 2012


Un jutjat de L'Hospitalet de Llobregat ha imputat la número 3 del PSC a les llistes pel Congrés de Diputats, Mercè Perea, per un intent de frau en l'impost de donacions. En concret, ella i dues persones més estan imputades i hauran de declarar per cinc delictes: societari, apropiació indeguda, falsedat en document mercantil i privat i simulació de relació laboral per gaudir de beneficis fiscals. El procediment judicial va començar a partir d'una inspecció de l'Agència Tributària de Catalunya en intentar beneficiar-se d'una bonificació del 95% de l'impost de donacions. Segons ha publicat el 'Directe.cat', Perea i dues persones més estan citades a declarar al jutjat. Perea és segona tinent d'alcalde de Seguretat, Convivència i Civisme i previsiblement serà diputada al Congrés, ja que va de número 3 a les llistes del PSC per Barcelona per a les properes eleccions generals del 20 de desembre. Fonts del PSC han confirmat a l'ACN que Perea està imputada per un assumpte relacionat amb un litigi familiar sobre una herència, que en cap cas té a veure amb la seva gestió pública o dins del partit.

Summary: Imputada la número 3 a la llista del PSC al Congrés per intent de frau en l'impost de donacions


L’Orquestra Barroca de Barcelona ha anunciat una gira per Amèrica Llatina en el marc del BAC Credomatic - Festival Internacional de Música de Costa Rica, en el qual oferirà 10 concerts. Hi estarà de l'1 al 26 d’agost i realitzarà, en el format d’Ensemble Barroco de Barcelona, un total de 10 concerts amb la participació de la soprano Esther Ribot, que actuarà com a solista en la gira. Jordi Antich, director i fundador del Festival de Música BAC Credomatic, ha explicat que li fa especial il·lusió convidar l’Orquestra Barroca de Barcelona perquè "Costa Rica i Catalunya tenen una relació ancestral", però també hi ha un motiu personal donada la seva procedència catalana, que fa que convidi cada any un 'ensemble' catalana. Com ha explicat en un comunicat, el repertori que oferirà l’Orquestra Barroca de Barcelona abraça "la tradició germànica, anglesa, francesa i italiana, amb predominança de l’anglesa, amb 'Chaconne en Sol menor' per a orquestra, 'Music for a while' Z583 de l’Orpheus Britannicus per a soprano i violoncel sol i l’ària 'If love's a sweet passion' ('The fairy queen'), totes de Henry Purcell, i les pàgines de Georg Friedrich Händel 'How beautiful the are feet of them', per a soprano i orquestra, del 'Messies', l''Obertura' i l'ària 'Lascia ch'io pianga' de Rinaldo i 'V'adoro pupille' per a soprano i orquestra(Giulio Cesare).  El repertori alemany està representat pel 'Concert per viola i orquestra TWV 51:G9' de Georg Philipp Telemann, l’italià amb el 'Concert per a cordes en Re major RV 121' d’Antonio Vivaldi i l’ària 'Vents furieux, tristes tempêtes', de 'La princesse de Navarre' de Jean Philippe Rameau és l’aposta francesa.

Summary: L’Orquestra Barroca de Barcelona fa una gira per Amèrica Llatina en el marc del Festival de Música de Costa Rica


L'alcalde d'Artés, el cupaire Ernest Clotet, ha estat ingressat aquesta matinada de diumenge després de patir una caiguda mentre ajudava en les tasques d'extinció de l'incendi forestal, que ja ha calcinat unes 370 hectàrees entre Bages i Moianès. Segons ha avançat Ràdio Manresa i fonts familiars han confirmat a TV3, Clotet està hospitalitzat al Parc Taulí de Sabadell amb una contusió a la melsa i diverses costelles trencades. L'alcalde d'Artés es troba estable i en observació al centre hospitalari. "Nit i matinada en mans de professionals, Bombers, SEM i Parc Taulí. Estic bé amics. Merci a tothom!!!", ha piulat el propi Clotet al seu compte de Twitter, amb una imatge adjunta on apareix estirat al llit de l'hospital amb diversos embenatges. L'accident de l'alcalde es va produir pels voltants de les 11 de la nit quan Clotet feia tasques d'avituallament als serveis d'emergències a la zona del foc.

Summary: L'alcalde d'Artés, ingressat després de patir una caiguda mentre ajudava en l'incendi


Salut ha confirmat aquest dimecres el segon cas de coronavirus a Catalunya. Es tracta d'un noi de 22 anys de Barcelona que ha estat a la zona de Milà entre el 22 i el 25 de febrer. Ell mateix es va presentar dimarts a l'Hospital Clínic amb símptomes lleus: mal de coll, mal de cap i 37,5 graus de temperatura. El secretari de Salut Pública, Joan Guix, ha explicat que ara s'estan identificant els seus contactes perquè quedin aïllats als domicilis. La primera infectada, una dona italiana de 36 anys, evoluciona "perfectament bé", ha dit Guix. Els vuit casos sospitosos de dimarts han donat negatiu i per això, la consellera de Salut, Alba Vergés, ha remarcat que "no hi ha transmissió local o comunitària" del virus, que continua importat. El noi continua ingressat al mateix centre. Segons ha explicat Guix, el noi va anar a urgències el mateix dia que va tornar a Barcelona i al presentar la clínica se li va practicar el test. Aquest dimecres al matí s'ha confirmat el positiu. Igual que amb la primera pacient, s'estan localitzant tots els contactes per fer-ne vigilància activa. Guix ha recordat que són persones sanes i que no se'ls ha de fer res si no apareix cap símptoma. De moment, hi ha 33 contactes de la primera pacient però Guix ja ha advertit que va augmentant com una ''taca d'oli''. La primera pacient, que evoluciona favorablement, va estar a Itàlia entre el 12 i el 22 de febrer. Vergés ha destacat que els dos casos són importats i ha assegurat que l'objectiu de les autoritats sanitàries és la ''contenció'' del virus per evitar que hi hagi transmissió a Catalunya. Vergés però ha admès que si n'hi hagués, tampoc voldria dir estar com a Itàlia, i ha posat d'exemple els ''brots''  més controlats que s'han donat a França o Alemanya. Vergés ha destacat que el sistema continua preparat per fer la detecció ràpida i que aquest potser és ''el problema'' que s'ha donat a Itàlia.

Summary: Confirmat el segon cas de coronavirus a Catalunya: un noi de 22 anys que ha estat a Itàlia


El Grup Alimentari Guissona obrirà una benzinera al polígon industrial de Valls i es planteja també fer-hi una botiga o supermercat. L'empresa lleidatana ha confirmat a l'ACN aquest projecte que es troba en una fase inicial. Si bé la gasolinera ja està confirmada, la botiga encara està en estudi, mentre que l'opció d'un restaurant bufet, de moment, està descartada. Guissona ja té el permís d'enderroc de l'Ajuntament de Valls per tirar a terra una vella nau del carrer Artesans, on antigament hi havia hagut una de les empreses més importants del polígon, la Galo/Ben. El grup empresarial català, dedicat principalment a la producció i comercialització d'aliments, ocuparà un àmbit d'uns 4.500 metres quadrats. Guissona ja fa anys que té una tenda dins del nucli urbà de Valls, recentment ampliada. El grup ja ha començat els treballs per a l'enderroc de la nau en l'àmbit on construirà la benzinera i possible àrea comercial, en un espai de 4.500 metres quadrats d'una parcel·la que, en total, en fa 7.000. Està previst que una segona empresa ocupi la resta d'espai, si bé aquest altre projecte es troba en una fase embrionària.  "Estem molt contents que la Corporació Alimentària Guissona (CAG) pensi en Valls per ubicar una instal·lació seva; fa mesos que hi treballem, i nosaltres posem totes les facilitats a les empreses que s'instal·len al municipi, com la llicència d'activitats a cost zero", ha afirmat a l'ACN el regidor d'Empresa i Ocupació, Joan Carles Solé.  S'estima que la instal·lació, amb un ampli aparcament, pugui ocupar fins a una vintena de persones. La parcel·la, que és cantonera entre la fundació Ginesta i el carrer Artesans, es trobava en mans d'una entitat bancària. Posteriorment a la Galo/Ben, l'espai va ser ocupat per una altra indústria, GDX-Draftex Iberica, que va tancar fa just deu anys. Davant els rumors que CAG també hi obrís un restaurant, l'empresa respon que no es contempla en cap cas. De bufets lliures bonÀrea n'hi ha cinc a tot Catalunya: a Guissona, d'on és originari el grup, Torrefarrera (Lleida), Jorba (Barcelona), Montblanc i recentment a Reus, a l'edifici de l'antiga Comarcal, a la carretera de Riudoms.  Pel que fa a benzineres, la de Valls se sumarà a la cinquantena que l'empresa lleidatana té repartides entre Catalunya i Aragó. Grup Alimentari Guissona obre una mitjana de cinc gasolineres a l'any. Per exemple, l'any passat va inaugurar sis noves estacions a Amposta, Òdena, Manresa, Badalona, Saragossa i Utebo.

Summary: El Grup Alimentari Guissona instal·la al polígon de Valls una benzinera i estudia fer-hi un supermercat


Les dues colles castelleres de Valls han volgut celebrar des de la mateixa plaça del Blat la diada de Sant Joan, que enguany s'ha quedat sense actuació castellera per la pandèmia del coronavirus. Després del tradicional llançament de la moneda a l'aire al carrer de la Cort per decidir l'ordre, una comitiva de vint castellers per colla –responsables, canalla i grallers equipats amb mascaretes i guardant distàncies de seguretat- ha entrat a plaça. Primer la Joves, seguida de la Vella. A l'escenari de la primera gran diada de la temporada, durant la qual se solen veure construccions de gamma extra, els grallers de cadascuna de les colles han fet sonar el toc de castells i han abandonat la plaça després de la interpretació dels 'Els Segadors'.  Els participants de la Joves i la Vella han destacat l'emotivitat d'un acte "simbòlic", però que ha servit per reivindicar la presència de les colles a plaça aquest Sant Joan malgrat la suspensió, enguany, de la diada castellera per la pandèmia del coronavirus.

Summary: Les colles de Valls fan una entrada simbòlica a la plaça del Blat per celebrar una diada de Sant Joan sense castells


El judici per la tragèdia del festival de música 'Love Parade', on van morir 21 joves, entre els quals dues noies catalanes, començarà el 8 de desembre a Düsseldorf. El judici se celebrarà al Centre de Congressos de Düsseldorf per raons d'aforament i s'allargarà fins al 15 de febrer. Segons Francisco Zapater, pare de Clara Zapater, una de les víctimes, el judici ha estat possible gràcies a les signatures de més de 367.000 ciutadans de diversos països que van reclamar un procés penal als responsables de l'organització i funcionaris municipals després que el tribunal de Duisburg tanqués el cas adduint manca de proves. "Esperem que la justícia alemanya aclareixi qui van ser els responsables de la mort de 21 joves i dels més de 500 ferits", apunta Zapater en un comunicat. Els familiars de les víctimes defensen que es va produir una imprudència temerària en l'organització i gestió de la 'Love Parade' perquè es va superar de molt la capacitat de l'espai on se celebrava l'esdeveniment. Entre 100.000 i 200.000 persones per hora entraven per un túnel de 20 metres d'ample, que era l'única via d'entrada i sortida del recinte.

Summary: El judici per la tragèdia de la 'Love Parade' començarà el 8 de desembre


Rafel Comes assumirà la Comissaria Superior de Coordinació Central i David Boneta la Comissaria Superior de Coordinació Territorial ACN Barcelona.-L'excomissari en cap dels Mossos d'Esquadra Ferran López serà l'adjunt de la Prefectura de Policia en el nou organigrama de la Direcció General de la Policia després del nomenament del seu substitut, Miquel Esquius. Així, segons han informat fonts del cos, s'han reestructurat els comandaments i responsabilitats de la direcció general i de la Prefectura de Policia. López, de 51 anys i diplomat en Ciències de l'Educació i postgrau en Direcció i Gestió de la Seguretat Pública va ser el comissari en cap dels Mossos fins el passat 14 de juny. D'altra banda, el comissari Rafel Comes, que actualment és el cap de la Comissaria General d'Investigació Criminal, assumirà les funcions i les responsabilitats de la Comissaria Superior de Coordinació Central i el comissari David Boneta es farà càrrec de la Comissaria Superior de Coordinació Territorial. Fins ara, era el cap de la Regió Policial al Camp de Tarragona. D'altra banda, Esperança Cartiel assumirà les funcions i responsabilitats de la Subdirecció general de Recursos Humans, el comissari Joan Carles Molinero es farà càrrec de la Comissaria General de Mobilitat, el comissari Xavier Porcuna de la Comissaria General d'Investigació Criminal; el comissari Francesc Xavier Gámez de la Comissaria General de Recursos Operatius, el comissari Carles Anfruns de les funcions i les responsabilitats de la Comissaria de la Regió Metropolitana de Barcelona, el comissari Joan Portals de la Comissaria de la Regió Metropolitana Sud i el comissari Joan Figuera les de Comissari de en cap de l'Escola de Policia de Catalunya. Altres nomenaments són els de la comissària Alicia Moriana com a sotscap de la Comissaria General Tècnica de Planificació de la Seguretat, l'intendent Josep Codina assumirà les funcions i responsabilitats com a sotscap de la Comissaria General de Relacions Institucionals, Prevenció i Mediació, l'intendent Ramon Chacón serà el cap de la Regió Policial del Camp de Tarragona, l'intendent Santi Pérez de la Regió Policial del Pirineu Occidental, l'intendent Joaquim Bayarri assumirà les funcions i les responsabilitats de cap de la Divisió de Transport de la Comissaria General de Mobilitat i l'intendent Miquel Justo les de cap de la Divisió Tècnica de Planificació de la Seguretat. Per últim, l'intendent Eduard Sallent serà el sotscap de la Comissaria d'Informació, l'intendent Vicenç Gasulla el sotscap de la Comissaria General de Mobilitat, l'intendent Amadeu Domingo sotscap de la de la Regió Metropolitana Sud, l'intendent Antoni Antolin cap de l'Àrea de Planificació i Dispositius i l'intendent Josep Guillot sotscap de la Regió Policial Central.

Summary: L'excomissari en cap dels Mossos d'Esquadra Ferran López serà adjunt de la Prefectura de Policia